Zwithu izwi zwo fara Ludzhasi ṱhaha sa izwi o vha a sa funi zwone mufumakadzi wawe. A humbula zwino na zwiḽa zwa sa mu fhe thandululo. Hu ri u fhindula luṅwalo ulwo zwe vhutoto sa izwi muthada i sa koni u ṅwala. Vho Navhani David Manavhela u vhona uri vhaṱoli vha mu vhalelano vha ḓo tumbula zwi re dzibuguni dzavho, vho mbo ḓi ḓoba peni na bammbiri vha dzigiḓa luṅwalwo lwa u ḓi rula mushumo murahu ha miṅwedzi miraru. Vha na miṅwaha miṱanu vha tshi khou shuma sa mabalane muhulwane wa vhutholiwa ha vha shumi na miholo kha hei Khamphani ya Lushaka ya Vhuendi ha Venḓa. Zwino vha fanela u dzula vho ita khungedzelo dza u ṱoḓa muṅwe dzo bvaho kha gurannḓa ya muvhuso ya Ṱhohoyanḓou. Ndi poswo dzine dza khou ṱoḓa vhathu vha vhanna. Nthihi ndi ya Vhavenḓa Co-operative Wholesalers ine ya khou ṱoḓa mindzhere wa tshiṱoko a re na ndalukanyo dzine havha Vho Manavhela vha vha nadzo. Hoty Manager u ḓo vhona kudzhenele na kubvele kwa dzithundu. Muholo ndi u fushaho vhukuma. Iṅwe ndi ya Venḓa Home Creation Furnishers Ltd ine ya khou ṱoḓa mulangadzisele kha dzikhasiṱama. Hafha muholo u ḓo laulwa nga vhathu vha re fhasi hau, vhane wa fanela uri u vha ṱuṱuwedze u galatsha dzikhasiṱama nga ndalo. Ndi hezwi Vho Manavhela vha tshi mbo ḓi ita khungedzelo dza poswo hedzi mbili.